**ΕΝΟΤΗΤΑ 15**

**ΦΑΓΗΤΑ-ΠΟΤΑ**

**ΜΑΘΗΜΑ 1**

**Βασικά Περιεχόμενα του ΣΜ:**

|  |  |  |  |
| --- | --- | --- | --- |
| **Επίπεδο:** Νηπιαγωγείο-Προδημοτική  **Ενότητα:** Φαγητά και ποτά (1)  **Διάρκεια:** 2 ώρες | | | |
| **Επιδιώξεις-Σκεπτικό-Σκοπός:**  Δείκτες επιτυχίας:   * Να κατανοούν βασικό λεξιλόγιο που έχουν διδαχθεί. * Να απαντούν µονολεκτικά ή µε µικρές αυτοματοποιημένες φράσεις σε απλές ερωτήσεις για γνωστά θέµατα (π.χ. όνοµα, χρώµατα, αριθµοί, ζώα κτλ.)   Δείκτες επάρκειας:   * Φαγητά (το φαγητό, η πίτσα, τα μακαρόνια, η σούπα, τα σουβλάκια, το ψάρι, οι πατάτες, το σάντουιτς, το παγωτό, η σοκολάτα, το νερό, το γάλα, ο χυμός) * Τι είναι; Είναι.....; Ναι/Όχι. * [Ποιο φαγητό σου αρέσει;] Μου αρέσει/Δεν μου αρέσει.. | | | |
| Πορεία εργασίας – δραστηριότητες (και ένδειξη διάρκειάς τους σε λεπτά): | Διδακτικά μέσα και υλικά:  Οργάνωση τάξης-παιδιών: | Αξιολόγηση (Συντρέχουσα & Τελική) | Γλώσσα |
| **Εισαγωγή (10’ λεπτά):**  Επαναφορά των ρουτινών της τάξης:  - Χαιρετισμοί (Καλησπέρα), Τι κάνετε;  **Τραγούδι:**  *«Ήρθα πάλι στο σχολείο,*  *ήρθα πάλι στο σχολείο το ελληνικό παιδιά.*  *Ήρθα πάλι στο σχολείο, για να παίξω*  *και να μάθω να μιλάω ελληνικά».*  - Τι μέρα είναι σήμερα;  - Ρουτίνα παρουσιολογίου  Σε κάθε μάθημα υπάρχουν καρτέλες με τα ονόματα των μαθητών, οι οποίες είναι τοποθετημένες στο κέντρο του κύκλου που κάθονται. Κάθε μαθητής που ακούει το όνομά του καλείται να διαλέξει την καρτέλα του (αναγνωρίζοντας τη γραπτή μορφή του ονόματός του) και να την τοποθετήσει μπροστά του.  Όλοι μαζί ομαδικά μετρούν πόσοι μαθητές είναι παρόντες. | -Παρουσιολόγιο  -Εποπτικό υλικό εισαγωγής του μαθήματος  Κάθονται κυκλικά στην ολομέλεια. |  | Ε[[1]](#footnote-1) |
| **Αφόρμηση - Προσανατολισμός - Πρόκληση ενδιαφέροντος και περιέργειας (10’ λεπτά):**  ***Στο πρώτο μάθημα τα παιδιά θα μάθουν τις 8 πρώτες λέξεις και στο δεύτερο τις επόμενες 5. Στο τρίτο μάθημα θα εξασκηθούν σε όλο το λεξιλόγιο της ενότητας “Φαγητά και ποτά”.***  Η/Ο εκπαιδευτικός δείχνει μια εικόνα με μια οικογένεια στο τραπέζι, πάνω στο οποίο υπάρχουν κάποια φαγητά. Ρωτά τα παιδιά τι βλέπουν. Τα παιδιά αναμένεται να αναφέρουν τι βλέπουν λέγοντας κάποιες λέξεις στα ελληνικά και κάποιες στα αγγλικά. Στη συνέχεια ζητά από τους μαθητές να μαντέψουν για ποιο θέμα θα μάθουν λεξούλες σήμερα. Ακούει τις απαντήσεις των παιδιών και επιβεβαιώνει ότι σήμερα θα μάθουν για τα φαγητά. | * Εικόνα με μια οικογένεια γύρω από το τραπέζι στο οποίο υπάρχουν φαγητά.   Οι μαθητές κάθονται κυκλικά και εργάζονται στην ολομέλεια. |  | Ε/Α |
| **Δραστηριότητα 1 (15’ λεπτά):**  Η/Ο εκπαιδευτικός δείχνει τις καρτέλες με τα φαγητά, τα ονομάζει και καλεί τους μαθητές να τα επαναλάβουν. Οι καρτέλες τοποθετούνται σε μια συγκεκριμένη σειρά. Στη συνέχεια η/ο εκπαιδευτικός δείχνει ξανά τα φαγητά με τη σειρά για να τα ονομάσουν τα παιδιά και μετά τα δείχνει ανακατεμένα. | * Κάρτες με τα φαγητά που θα διδαχθούν σε αυτό το μάθημα   Οι μαθητές κάθονται κυκλικά και εργάζονται στην ολομέλεια. | Η/Ο εκπαιδευτικός ελέγχει εάν οι μαθητές μπορούν να αναφέρουν το λεξιλόγιο που απεικονίζεται, κάθε φορά, στην καρτέλα και αν το προφέρουν σωστά. | Ε |
| **Δραστηριότητα 2 (10’ λεπτά):**  Η/Ο εκπαιδευτικός δείχνει τις καρτέλες με τα φαγητά και καλεί τους μαθητές να τα ονομάσουν. Κάθε φορά θα τους ζητά να αναφέρουν το φαγητό της εικόνας με διαφορετική ένταση φωνής. Πιο συγκεκριμένα, όταν ο/η εκπαιδευτικός θα σηκώνει ψηλά το χέρι οι μαθητές θα λένε το φαγητό δυνατά, όταν θα το έχει στον ώμο, θα χρησιμοποιούν κανονική ένταση φωνής και όταν θα το χαμηλώνει θα τα λένε ψιθυριστά. | * Κάρτες με τα φαγητά   Οι μαθητές κάθονται κυκλικά και εργάζονται στην ολομέλεια. | Η/Ο εκπαιδευτικός ελέγχει εάν οι μαθητές μπορούν να αναφέρουν το λεξιλόγιο που απεικονίζεται, κάθε φορά, στην καρτέλα και αν το προφέρουν σωστά. | Ε |
| **Δραστηριότητα 3 (15’ λεπτά):**  Τα παιδιά χωρίζονται σε ζευγάρια και παίρνουν έναν φάκελο που έχει μέσα καρτελίτσες με τα φαγητά. Η/Ο εκπαιδευτικός τραγουδά σε ρυθμό «περπατώ, περπατώ, περπατώ» και τα παιδιά κινούνται στον χώρο. Στη συνέχεια η/ο εκπαιδευτικός φωνάζει ένα φαγητό. Τα παιδιά σταματούν να κινούνται, βρίσκουν τη σωστή καρτέλα στον φάκελο και τη σηκώνουν ψηλά επαναλαμβάνοντας τη λέξη. Η/Ο εκπαιδευτικός ρωτάει τα παιδιά «Τι είναι;» και τα παιδιά απαντούν «Είναι….» επαναλαμβάνοντας τη λέξη. Επιβραβεύονται λεκτικά κάθε φορά που βρίσκουν το σωστό φαγητό. | -Φάκελοι που περιέχουν κάρτες με τα φαγητά.  Οι μαθητές είναι χωρισμένοι σε ζευγάρια και κινούνται στον χώρο. | Η/Ο εκπαιδευτικός αξιολογεί εάν οι μαθητές είναι σε θέση να αναγνωρίζουν ηχητικά το νέο λεξιλόγιο και αν το προφέρουν σωστά. | Ε |
| **Δραστηριότητα 4 (10’ λεπτά):**  Η/Ο εκπαιδευτικός τοποθετεί τις καρτέλες με τα φαγητά στο κέντρο του κύκλου. Στη δραστηριότητα αυτή, κάθε μαθητής θα καλείται να σηκώσει την κατάλληλη καρτέλα, ανάλογα με το φαγητό που θα του πει ο/η εκπαιδευτικός ή κάποιος άλλος μαθητής, καθώς και να επαναλάβει το φαγητό. | * Κάρτες με τα φαγητά   Οι μαθητές κάθονται κυκλικά και εργάζονται στην ολομέλεια. | Η/Ο εκπαιδευτικός αξιολογεί εάν οι μαθητές αναγνωρίζουν ηχητικά το νέο λεξιλόγιο. |  |
| **Δραστηριότητα 5 (15’ λεπτά):**  Η/Ο εκπαιδευτικός παρουσιάζει μια κούκλα (puppet), μπροστά από την οποία βάζει κάποιες καρτέλες με τα φαγητά του λεξιλογίου. Στη συνέχεια ζητάει από την κούκλα να ονομάσει ποια από αυτά τα φαγητά της αρέσουν και ποια δεν της αρέσουν. Η κούκλα λέει ένα-ένα τα φαγητά χρησιμοποιώντας τη φράση: «Μου αρέσει π.χ. η πίτσα/ δεν μου αρέσει η πίτσα» δείχνοντας και την αντίστοιχη εικόνα. Στη συνέχεια, η κούκλα διαλέγει ένα από τα παιδιά και κάνει το ίδιο. Το παιδί καλείται να πει ποια φαγητά του αρέσουν και ποια δεν του αρέσουν: «Μου αρέσει π.χ. η πίτσα» και να δείξει την εικόνα. | * Κούκλα (puppet) * Κάρτες με τα φαγητά   Οι μαθητές κάθονται κυκλικά και εργάζονται στην ολομέλεια. | Η/Ο εκπαιδευτικός αξιολογεί εάν οι μαθητές είναι σε θέση να αναγνωρίζουν ηχητικά ποιο φαγητό αναφέρεται. | Ε |
| **Δραστηριότητα 6 (10’ λεπτά):**  Η/Ο εκπαιδευτικός τοποθετεί τις καρτέλες με τα φαγητά σε διάφορα μέρη της αίθουσας. Οι μαθητές κινούνται ελεύθερα στον χώρο. Ο/Η εκπαιδευτικός λέει ένα φαγητό και κάθε μαθητής θα πρέπει να ακουμπήσει τη σωστή καρτέλα. Στη συνέχεια η/ο εκπαιδευτικός ρωτάει τα παιδιά «Τι είναι;» και τα παιδιά απαντούν «Είναι….» επαναλαμβάνοντας τη λέξη. | * Κάρτες με τα φαγητά   Οι μαθητές κινούνται στον χώρο. | Η/Ο εκπαιδευτικός ελέγχει εάν οι μαθητές μπορούν να αναγνωρίζουν ηχητικά ποιο φαγητό αναφέρεται και να προφέρουν σωστά το νέο λεξιλόγιο. | Ε |
| **Δραστηριότητα 7 (15’ λεπτά):**  Η/Ο εκπαιδευτικός δίνει σε κάθε μαθητή από ένα φύλλο εργασίας στο οποίο υπάρχουν: α) μια εικόνα από ένα άδειο πιάτο, στο οποίο ο μαθητής θα σχεδιάσει τα φαγητά που του αρέσουν ή β) μια ολόκληρη άδεια πίτσα όπου ο μαθητής θα βάλει τα συστατικά που του αρέσουν για να φτιάξει τη δική του πίτσα. Η/Ο εκπαιδευτικός θα ρωτήσει κάθε παιδί ξεχωριστά: «Είναι ……;» αναφέροντας κάποιο φαγητό κάθε φορά. Οι μαθητές πρέπει να απαντήσουν «Ναι/Όχι» ανάλογα.  Στη συνέχεια ζητά από τα παιδιά να ονομάσουν αυτό που έφτιαξαν. | * Φύλλα εργασίας με ένα άδειο πιάτο ή μια άδεια πίτσα. * Χρωματιστά μολύβια   Οι μαθητές εργάζονται ατομικά. | Η/Ο εκπαιδευτικός αξιολογεί εάν οι μαθητές είναι σε θέση να αναγνωρίζουν και να χρησιμοποιούν στον προφορικό τους λόγο το νέο λεξιλόγιο. | Ε |
| **Ολοκλήρωση –Αναστοχασμός-Κλείσιμο (10’):**  Τα παιδιά παίζουν το παιχνίδι «Ψαρεύω την εικόνα»: Τα παιδιά στέκονται σε κύκλο και η/ο εκπαιδευτικός έχει στη μέση του κύκλου μια αδιαφανή σακούλα με τις εικόνες του νέου λεξιλογίου. Στη συνέχεια, λέει σε κάποιο παιδί να «ψαρέψει» μία συγκεκριμένη εικόνα και το παιδί την παίρνει, την ονομάζει και την αφήνει μπροστά του. Αυτό γίνεται μέχρι να εξαντληθούν όλες οι εικόνες. Είναι καλό αν οι εικόνες είναι αρκετές η/ο εκπαιδευτικός να μην τις βάλει όλες από την αρχή για να μην μπερδεύονται τα παιδιά.  Το μάθημα ολοκληρώνεται με τη ρίμα της ρουτίνας: *«Τώρα πέρασε η ώρα, τέλος τα ελληνικά, Σάββατο την ίδια ώρα θα τα πούμε με χαρά. Γεια σας παιδιά!»* | * Κάρτες με τα φαγητά   Οι μαθητές είναι σε κύκλο και εργάζονται στην ολομέλεια. | Η/Ο εκπαιδευτικός αξιολογεί εάν οι μαθητές είναι σε θέση να αναγνωρίζουν και να χρησιμοποιούν στον προφορικό τους λόγο το νέο λεξιλόγιο. | Ε |

\*Με κόκκινο σημειώνονται οι δραστηριότητες οι οποίες πρέπει απαραίτητα να γίνουν για να υλοποιηθούν οι στόχοι του μαθήματος.

1. Η γλώσσα που χρησιμοποιείται στην τάξη εξαρτάται από το επίπεδο των μαθητών [↑](#footnote-ref-1)